ব্যাপারটা কি মুম্বইয়ের একটা ‘ক্রনোলজি’? বলিউডি ‘মসালা’র মঞ্চানুবাদ? মুম্বইয়ের আন্ডারওয়ার্ল্ড আর রাতপরীদের নিয়ে একাকার রোমাঞ্চ? নাকি নেহাতই ‘টুয়েলফ্‌থ নাইট’এর একটা পুনর্কাহন?
ব্রাত্য বসুর নির্দেশনায় দেবাশিস রায়ের স্ক্রিপ্ট এরকমই একটা কোলাজ দেবে। অথচ ‘মুম্বই নাইট্‌স’ নাটকটা কোনও একটা বিবরণ শুনিয়ে দিতে কিংবা দেখিয়ে বোঝাতে আসেনি! তাই উপরের ‘ট্যাগ’গুলোর কোনওটাই একা খাটবে না! বরং সবক’টা মশলা ঠিক ঠিক মাপমতো পড়লে রান্না যে সুখাদ্য হবেই, ব্যাপারটা অনেকটা সেরকম। যেখানে বিনোদনটাই আসল। কোনও আলগা সামাজিক দায় নয়!
​
নাটকের ঝলক। 


শেক্সপিয়রের ‘টুয়েলফ্‌থ নাইট’ সেই বিনোদনে জুগিয়েছে প্লট, আর মুম্বই জুগিয়েছে প্রেক্ষাপট। ২০১১ সালের মুম্বই বিস্ফোরণকে পিছনে রেখেছে নাটকের স্ক্রিপ্ট। পর পর তিনবার যে বিস্ফোরণে কেঁপে গিয়েছিল অপেরা হাউসের অন্ধ-কানা গলি, জাভেরি বাজারের সরু পথ আর দাদারের দুমড়ে মুচড়ে যাওয়া বাস স্ট্যান্ড। সন্ত্রাসের উপকণ্ঠ হয়ে উঠেছিল মুম্বই নগরী। ২৬/১১’র আগুনে স্মৃতি উসকে দিয়ে। তদন্ত চলেছিল মোক্ষম। সন্ত্রাসবাদীদের সঙ্গে জুড়ে গিয়েছিল মুম্বইয়ের আন্ডারওয়ার্ল্ডের নামও। দাউদ ইব্রাহিম... ছোটা রাজন...! নির্দেশক ব্রাত্য বসুর কথায়, ‘‘কমবয়সে আমরা রামগোপাল বর্মার ভক্ত ছিলাম। তাঁর ‘সত্য’ আর ২০০৭ সালে কমার্শিয়াল ছবির চেহারা পাল্টে দেওয়া ফারহান আখতারের ‘দিল চাহতা হ্যায়’ দু’টো ঘরানা তৈরি করেছিল হিন্দি সিনেমার। একটা অ্যাকশন, আরেকটা প্রেম। দু’টোর কাউন্টার ক্রিটিক স্টেজে তৈরি করেছি আমরা।’’
২০১১’র সেই বিধ্বস্ত বিরাট স্বপ্ননগরীকে তারই ‘গ্লিৎজ-গ্ল্যামার’এর প্রসাধনে সাজিয়েছে ‘মুম্বই নাইট্‌স’। যে মুম্বইয়ের ভাগ্য রাতারাতি পাল্টে দিতে পারে বলিউড কিংবা মাফিয়া-জগৎ। অথবা প্রেম বা রোম্যান্স। যে শহরে ভাগ্য পাল্টাতে গিয়ে হারিয়ে যাওয়া মানুষ নিজেকে খুঁজে পায় অন্যের ভাগ্যের ঘরে। নাটকের টাইমলাইনে তখন একবার ‘যব ছায়ে মেরা জাদু...’র ঝিকমিকে লাস্য, আরেকবার ‘রিশ্‌তে তো নহি, রিশতো কি পরছাইয়া মিলে’র মোহভঙ্গ— গল্প তখন মুম্বই নিয়ে ‘মিউজিক্যাল’! যেখানে শেক্সপিয়রের ক্লাসিক রোমান্টিক কমেডি তার আবেদনে চিরকালীন! তাই বিস্ফোরণ আর
​
মঞ্চে গৌতম হালদার।

অপরাধ জগতের ‘শিপরেক’এ কীভাবে একজোড়া প্রেমের ভ্রান্তিবিলাস ও মিলন ঘটে যায়, তার একটা ফিল্মিক বৃত্তান্তও তৈরি করে ফেলার চেষ্টা করে ‘মুম্বই নাইট্‌স’। ব্রাত্য বললেন, ‘‘মুম্বইয়ের পটবয়েলার স্টাইলে এই মিউজিক্যাল অপেরা সাজানো হয়েছে। মঞ্চে বার কাউন্টার এবং লাইভ মিউজিক রাখা হয়েছে সেট’এর অংশ হিসেবে। সেটা মিউজিক্যালের ডিজাইন মেনেই।’’
নাটকের বড় চমক গৌতম হালদারের মেলভোলিও! ব্রাত্য জানালেন, প্রথমে ডিউক অরসিনোর চরিত্রের জন্যই গৌতমকে ভেবেছিলেন তিনি। কিন্তু মেলভোলিও’র চরিত্রে নিবিষ্ট কমেডি রয়েছে, সেই অঙ্ক অনুযায়ী গৌতমই পারতেন সুবিচার করতে চরিত্রটাকে। ‘‘একটা ম্যানারিজম এনেছি আমরা চরিত্রটায়। যেটা দর্শককে হাসাবে। গৌতমদা’র কমিক টাইমিং অসামান্য!’’ মন্তব্য ব্রাত্যের। নাটকের অন্যান্য চরিত্রে রয়েছেন মিনার্ভা রেপার্টরির শিল্পীরা— রায়তী বসু, অনন্যা পাল ভট্টাচার্য, সুমিত দত্ত, রাজীব বর্ধন প্রমুখ। প্রথম অভিনয় ১২ নভেম্বর, মিনার্ভায়। 
‘টুয়েলফ্‌থ নাইট’ আরব সাগরের এপারের গল্প হলে, তার আনুষঙ্গিকে যা কিছু ঘটতে পারত, তার সবটাই রয়েছে ‘মুম্বই নাইট্‌স’এ। সেখানে প্রোডিউসার, গ্যাংস্টার, হিরোইনদের ‘আলিশান’ জীবনের সমান্তরালে চলে ১০ ফুট বাই ১০ ফুটের ‘চওল’এর বাসিন্দা, দিনমজুর বা সেই স্পটবয়, যে রোজ হাজার ওয়াটের আলোয় কোটি কোটি টাকার ছবির পরদা রোশনাই করে— তাদের জীবন। মোটিফ কিন্তু সেই কমিক! বলিউডকে বহু প্লট জুগিয়েছে ট্র্যাজেডি ‘রোমিও জুলিয়েট’। বাংলা ছবিকেও। কারণ শেক্সপিয়রীয় ড্রামায় সেলুলয়েডের গ্ল্যামার যে যুগলবন্দি তৈরি করে, তার আকর্ষণ বড় কম নয়। ব্রাত্য বলছিলেন, ‘‘কিন্তু হিন্দি সিনেমাও সেভাবে শেক্সপিয়রের কমেডিকে অ্যাপ্রোচ করেনি। বিশাল ভরদ্বাজও মকবুল-ওমকারা-হায়দর করেছেন ‘ম্যাকবেথ’, ‘ওথেলো’ আর ‘হ্যামলেট’ নিয়ে। আসলে আমার মনে হয়, কমেডিকে অ্যাডাপ্ট করা সহজ নয়। তাই বাংলা ছবিতেও করা হয়নি। কমেডি এখন অনেক বদলে গিয়েছে। অনেক সাবভার্সিভ এখন কমেডি! সেটাকেই ধরার চেষ্টা করেছি আমরা নাটকে।’’